(Naaddaanak ti gundaway a nangipakada iti panangiposte iti sumagmamano a gapuanan ni Bucaneg Awardee apo Edilberto Angco iti mapadayawanak iti panangpalubosna. Daytoy a daniw ket naipablaak iti Bannawag idi 1965 ken iti libro a Pamulinawen)
Edilberto Angco
Mapusek barukongko iti linnaaw
Ti parbangon namaris a parmata
Ket ti mainaw a riknak maibuyog iti sin-aw
Ken imnas iti kassangbay nga agsapa.
Bumangonak iti essem a busel ‘toy pusok
A mangidayyeng namnama a ray-aw
Kinataok nga aglupos iti bukodko a lubong
Tapno ruknoyak iti ayamuom ti panawen.
Ngem kapadpadko sanga iti nababa a langit,
Masip-ak iti allikubeng nadamsak nga anginna;
Ngem dagiti saringit, wen, dagiti saringit
Agsampagadanto iti sabali nga iririing.
ilo_Latn srd_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn